b'\n_START_ARTICLE_\nGeologinen kartta\n_START_PARAGRAPH_\nGeologinen kartta on visuaalinen esitys geologisesta eli maahan liittyv\xc3\xa4st\xc3\xa4 paikkatiedosta. Geologisessa kartassa kuvataan eri v\xc3\xa4ris\xc3\xa4vyin ja karttamerkein Maan koostumusta ja rakennetta: erilaisia geologisia alueita, kuten maaper\xc3\xa4-, maannos-, mineraali- ja kallioper\xc3\xa4alueita sek\xc3\xa4 geologisia muodostumia ja kohteita. Geologiset kartat kuvaavat my\xc3\xb6s maa- ja kallioper\xc3\xa4\xc3\xa4n varastoitunutta vett\xc3\xa4 eli pohjavesialueita sek\xc3\xa4 soiden turvealueita. Geologiset kartat voivat olla my\xc3\xb6s paleontologisia ja kuvata maapallon kehityshistorian eri vaiheita ja geologisia alueita ja kohteita temporaalisesta n\xc3\xa4k\xc3\xb6kulmasta._NEWLINE_Suomessa geologisten karttojen tuottamisesta vastaavat p\xc3\xa4\xc3\xa4asiassa Geologian tutkimuskeskus ja Maanmittauslaitos._NEWLINE_Geologiset kartat ovat t\xc3\xa4rkeit\xc3\xa4 esimerkiksi kaivostoiminnassa, rakentamisessa sek\xc3\xa4 aluesuunnittelussa. Geologisia karttoja tuotetaan niin maastotutkimuksila n\xc3\xa4ytteit\xc3\xa4 ker\xc3\xa4\xc3\xa4m\xc3\xa4ll\xc3\xa4 kuin kaukokartoituksella, kuten laserkeilauksilla ja spektroskopialla. Nasa on spektometriaan perustuen tutkinut my\xc3\xb6s muiden planeettojen geologiaa ja luonut niist\xc3\xa4 karttoja._NEWLINE_Geologisessa maaper\xc3\xa4kartassa on esimerkiksi n\xc3\xa4ht\xc3\xa4viss\xc3\xa4 moreeni-, hiekka-, hiesu-, hieta- ja savialueet. Kallioper\xc3\xa4kartta havainnollistaa puolestaan kallioper\xc3\xa4n koostumusta, sit\xc3\xa4 mist\xc3\xa4 kivilajeista alueen kallioper\xc3\xa4 koostuu. Kallioper\xc3\xa4kartassa n\xc3\xa4kyv\xc3\xa4t esimerkiksi graniitti, gneissi, kvartsikivi, hiekkakivi ja konglomeraattialueet. Pohjavesikartta kuvaa pohjavesialueiden sijoittumista._NEWLINE_Geologisia pinnanmuotoja ovat endo- ja eksogeenisten prosessien, esimerkiksi laattatektoniikan ja vulkanismin synnytt\xc3\xa4m\xc3\xa4t sek\xc3\xa4 eroosion muovaamat kohteet.\n_START_SECTION_\nGeologiset kohteet Suomessa\n_START_PARAGRAPH_\nSuomessa tavallisia geologisia kohteita ovat esimerkiksi muinaisten vuoristojen j\xc3\xa4\xc3\xa4nteet, kuten tunturit ja vaarat, vulkanismin synnytt\xc3\xa4m\xc3\xa4t kimberliittipiiput, kallioper\xc3\xa4n kultajuonteet, pohjavesialueiden l\xc3\xa4hteet, fluviaaliset muodot, kuten jokien aikaansaamat pinnanmuodot, esimerkiksi kurut, rotkot ja raviinit, eoliset dyynit sek\xc3\xa4 glasiaaliset j\xc3\xa4\xc3\xa4kauden merkit, kuten salpaussel\xc3\xa4t, harjut, drumliinit, sandurit, suppakuopat, siirtolohkareet ja hiidenkirnut._NEWLINE_Geologian tutkimuskeskus julkaisee my\xc3\xb6s luonnonhistoriaa ja geologisia n\xc3\xa4ht\xc3\xa4vyyksi\xc3\xa4 esittelevi\xc3\xa4 geologisia retkeilykarttoja, jotka opastavat hankkimaan uusia el\xc3\xa4myksi\xc3\xa4 ja tutustumaan maamme mielenkiintoisiin geologisiin kohteisiin.'